I december bliver de hvide corona-testtelte skiftet ud med mere vintersikre lokaler. Det oplyser Region Nordjylland.

Vinteren nærmer sig, og på trods af varmelamper bliver det koldere og koldere at være i de hvide corona-testtelte. Derfor vil Region Nordjylland nu udskifte teltene med mere vintersikre løsninger. I Aalborg drejer det sig om de hvide telte på kasernen i Nørresundby, som bliver udskiftet med en bygning på Håndværkervej. - Vi har et stykke tid arbejdet på at få rykket pælene op i alle de kommuner, hvor teststederne har bestået af telte. Nu er turen kommet til teltene i Nørresundby, som fjernes og erstattes af faste bygninger i Aalborg, siger regionsrådsformand Ulla Astman (S). Det er fra 1. december, at nordjyder med ingen eller milde symptomer på coronavirus kan lade sig teste på Håndværkervej 24C, 9000 Aalborg. Teststedet har åbent alle ugens dage fra kl. 9 til 17. Efter Aalborg skiftes ud i Frederikshavn og Hjørring Efter Aalborg står teststedet i Frederikshavn for skud. Her bliver der oprettet et nyt fast teststed på Skippergade 23, 9900 Frederikshavn. Det forventes at være klart fra den 8. december, hvor åbningstiderne vil være hver tirsdag, onsdag, torsdag og fredag fra kl. 9-17 samt lørdag fra kl. 9-15. I uge 51 vil også et nyt teststed i Hjørring stå klart. Her udskiftes teltene på Arsenalvej hos Forsvaret til nyrenoverede lokaler på Læsøvej 10, 9800 Hjørring. Her vil der være åbent i tidsrummet kl. 9 til 17. God afstand pg parkeringsmuligheder Ifølge Region Nordjylland er der lagt vægt på, at de nye teststeder bliver indrettet, så folk der skal testes, kan holde god afstand til hinanden, samtidig med at bygningerne ligger et sted med gode parkeringsmuligheder og offentlig transport i nærheden. - På den her måde sikrer vi os med et endnu mere robust testtilbud til nordjyderne. Vi ser stadig ind i en umiddelbar fremtid, hvor der skal testes rigtig mange borgere, siger Ulla Astman. Der er i Region Nordjylland blevet foretaget i alt 816.331 test for COVID-19.